“ส.นักวิเคราะห์” ชี้ Q3 เสี่ยง “โควิด” ระบาดซ้ำ เคาะเป้า SET สิ้นไตรมาส 1,347 จุด
"ส.นักวิเคราะห์" ชี้ Q3 เสี่ยง “โควิด” ระบาดซ้ำ เคาะเป้า SET สิ้นไตรมาส 1,347 จุด
"ส.นักวิเคราะห์" ชี้ Q3 เสี่ยง “โควิด” ระบาดซ้ำ เคาะเป้า SET สิ้นไตรมาส 1,347 จุด
2 ก.ค. 2563

นายสมบัติ นราวุฒิชัย เลขาธิการ สมาคมนักวิเคราะห์การลงทุน (IAA) แถลงผลการสำรวจความเห็นของนักวิเคราะห์และผู้จัดการกองทุนต่อมุมมองในด้านการลงทุนและคาดการณ์ทิศทางดัชนีราคาหุ้นไทย (SET Index) ในครึ่งหลังของปี 63 นี้ โดยครั้งนี้มีผู้ตอบแบบสำรวจทั้งหมด 20 บริษัท แบ่งเป็น บริษัทหลักทรัพย์ 15 บริษัท บริษัทหลักทรัพย์จัดการกองทุน 4 บริษัท และบริษัทโกลด์ฟิวส์เจอร์ส 1 บริษัท ซึ่งได้ปรับสมมติฐานหลักเป็นปัจจุบันแล้ว
โดยความเห็นของนักวิเคราะห์และผู้จัดการกองทุน 45% มองว่าดัชนีราคาหุ้นไทยในช่วงไตรมาส 3/63 มีแนวโน้มไปในทิศทางลบ ในขณะที่ผู้ตอบแบบสอบถาม 35% มองไปในในทิศทาง Sideways หรือไม่เปลี่ยนแปลงไปมากจากไตรมาส 2 และ 20% มองว่าตลาดจะเปลี่ยนแปลงในทิศทางบวก
ทั้งนี้ นักวิเคราะห์และผู้จัดการกองทุนคาดว่าดัชนีราคาหุ้นไทย ณ สิ้นไตรมาสที่ 3 จะเฉลี่ยอยู่ที่ 1,347 จุด สำหรับปัจจัยที่มีผลต่อการขับเคลื่อนตลาดไตรมาส 3 นั้นนักวิเคราะห์ส่วนใหญ่มองว่า สถานการณ์แพร่ระบาดโควิด-19 รวมถึงความเสี่ยงของการเกิด Second Wave เป็นปัจจัยลำดับแรกที่มีอิทธิพลต่อทิศทางราคาหุ้นไทยระยะสั้น รองลงมาคือ มาตรการกระตุ้นเศรษฐกิจของภาครัฐและผลประกอบการ ตามลำดับ
สำหรับจุดสูงสุดของ SET Index ในช่วงก.ค.ถึงสิ้นปี 2563 เฉลี่ยที่ระดับ 1,448 จุด ทั้งนี้มีผู้ตอบแบบสอบถาม 72.22% ที่คาดว่าดัชนีจะทำจุดสูงสุด 1,401-1,500 จุด และมีผู้ตอบแบบสอบถามร้อยละ 22.22 ที่คาดว่าจุดสูงสุดจะอยู่ ในช่วง 1,301-1,400 ตามลำดับ ส่วนคาดการณ์จุดต่ำสุดของดัชนีระหว่างปีนับจากนี้มีค่าเฉลี่ยจุดต่ำสุด ที่ 1,236 จุด
ทั้งนี้ นักวิเคราะห์ และผู้จัดการกองทุนคาดเป้าหมายดัชนี ณ วันสิ้นปี 63 มีค่าเฉลี่ยอยู่ที่ 1,383 จุด ซึ่งมากกว่าผลสำรวจของไตรมาส 2/63 ซึ่งอยู่ที่ 1,276 จุด
ขณะที่สมมติฐานด้านอัตราการขยายตัวทางเศรษฐกิจ (GDP) ในปีนี้มีค่าเฉลี่ยการขยายตัวที่ -7.21% ส่วนสมมติฐาน GDP ปี 64 นั้นผู้ตอบทุกรายมองว่าเป็นบวกเฉลี่ยอยู่ที่ 4.24% และไม่มีผู้ตอบที่มองแย้งว่าจะติดลบ
ด้านราคาน้ำมัน ผู้ตอบแบบสอบถามได้ปรับใช้สมมติฐานราคาน้ำมันดิบเฉลี่ยของปี 63 ที่ 41.13 เหรียญสหรัฐต่อบาร์เรล โดย63.16% เชื่อว่าจะอยู่ในช่วง 40-44.99 เหรียญสหรัฐ/บาร์เรล และอีก 26.32% คาดว่าจะอยู่ในช่วง 45-49.99 เหรียญสหรัฐ/บาร์เรล ส่วนอีก 10.53% ประเมินในช่วง 35-39.99 เหรียญสหรัฐ/บาร์เรล
สำหรับปัจจัยที่มีผลบวกต่อดัชนีราคาหุ้นไทยในครึ่งหลังของปี 63 ได้แก่ มาตรการผ่อนคลายเชิงปริมาณ(QE) ของประเทศสำคัญทั่วโลก ผู้ตอบแบบสำรวจ 95% เทคะแนนให้อย่างชัดเจนว่าเป็นผลบวก รองลงมาผู้ตอบ 70% คาดว่าเป็นทิศทางอัตราดอกเบี้ยของสหรัฐอเมริกา (เฟด) และ ผู้ตอบ 50% คาดว่าทิศทางอัตราดอกเบี้ยในประเทศจะส่งผลบวก ส่วนปัจจัยอื่นๆ ไม่มีปัจจัยใดที่มีผู้ตอบถึง 50% ที่ระบุว่าเป็นบวก
ส่วนปัจจัยที่จะส่งผลในด้านลบ ได้แก่ ปัจจัยด้านเศรษฐกิจต่างประเทศ ทั้งอเมริกา ยุโรป เอเชีย รองลงมา คือปัจจัยด้านผลประกอบการของบริษัทจดทะเบียน (บจ.) และสถานการณ์แพร่ระบาดไวรัสโควิด-19 เป็นปัจจัยที่มีเสียงโหวต 80% ขึ้นไป และเศรษฐกิจภายในประเทศ 75% ตามลำดับ
อย่างไรก็ตามเป็นที่น่าสังเกตว่าปัจจัยทางด้านการเมืองในประเทศนั้นไม่มีผลมากนักต่อทิศทางราคาหุ้นในช่วงครึ่งหลังของปีนี้ โดยมีผู้ตอบเพียง 10% ที่มองว่าจะเป็นผลบวก และมีผู้ตอบ 35% ที่มองแย้งว่าจะเป็นผลลบ
ทั้งนี้สมาคมนักวิเคราะห์ฯ ได้สอบถามความเห็นของนักวิเคราะห์และผู้จัดการกองทุนเกี่ยวกับ ข้อเสนอแนะว่า ภาครัฐควรเร่งนโยบายเรื่องใดที่มีผลบวกต่อภาวะเศรษฐกิจ ส่วนใหญ่ 47.06% เสนอให้ภาครัฐใช้นโยบายการคลัง โดยเฉพาะการช่วยเหลือประชาชนให้มีกำลังซื้อ ได้แก่ ชดเชยรายได้ การลดภาษีเงินได้บุคคลธรรมดา ฯลฯ ส่วนด้านการช่วยเหลือภาคธุรกิจมีผู้ตอบ 41.18% ข้อเสนอได้แก่ การลดภาษีเงินได้นิติบุคคลลง หรือการชดเชยอื่นๆ ที่เป็นรูปธรรมให้ผู้ประกอบการที่ได้รับผลกระทบ
นอกเหนือจากข้อเสนอดังกล่าว มีผู้ตอบ 35.29% ที่เสนอให้ภาครัฐเร่งโครงการลงทุนภาครัฐ มาตรการส่งเสริมการท่องเที่ยวภายในประเทศเพื่อกระตุ้นการจ้างงาน
ด้านการปรับอัตราดอกเบี้ยนโยบายของคณะกรรมการนโยบายการเงิน (กนง.) นักวิเคราะห์ 60% คาดการณ์ว่าจะปรับลด 0.25% ในครึ่งหลังของปี 63 และอีก 40% คาดว่าคงที่
นอกจากนี้ คาดการณ์กำไรสุทธิต่อหุ้น (EPS) ของตลาดเฉลี่ยที่ 65.44 บาท ลดจากการสำรวจครั้งก่อนที่อยู่ในระดับ 79.70 บาท โดย 64.71% เห็นว่าจะอยู่ในช่วง 65-69.99 บาท และอีก 23.53% คาดว่าจะอยู่ในช่วง 60-64.99 บาท ส่วนอีก 11.76% คาดว่าจะอยู่ในช่วง  70-74.99 บาท
สำหรับ EPS Growth ของงบปี 63 คาดว่าเฉลี่ยอยู่ที่ -22.30% โดยส่วนใหญ่ 64.71% เห็นว่าจะอยู่ในช่วง -20% ถึง -29.99% และ 11.76% เห็นว่าจะอยู่ระหว่าง  -1% ถึง -9.99% , 11.76% เห็นว่าจะอยู่ในช่วง  -10% ถึง -19.99% และอีก 11.76% คาดว่าจะอยู่ในช่วง -30% ถึง -39.99%